Terugslag vir jong anemielyer en gesin | Maroela Media
Gidion du Toit, die negejarige Fanconi-anemielyer van Pretoria, en sy gesin het 'n terugslag beleef toe hulle die nuus ontvang het dat al drie beenmurgskenkers wat moontlik Gidion se lewe kon red, nié beskikbaar is vir skenking nie.
Maroela Media het vroeër berig Gidion, 'n leerder aan Bronberg Akademie in Olympus, is by geboorte met dié seldsame en genetiese siektetoestand, wat die beenmurg aanval en uiteindelik daartoe lei dat die beenmurg onder meer nie funksies soos die produsering van witbloedselle, rooibloedselle en plaatjies kan voortsit nie, gediagnoseer.
Maroela Media het ook vroeër berig die gesin was oorstelp van vreugde nadat Profmed, die mediese fonds waarvan die gesin al nege jaar 'n lid is, dekking van R1 miljoen vir 'n beenmurgoorplanting toegestaan het.
Tuschka Reynders, Gidion se ma, het aan Maroela Media vertel sy en haar man, Kobus, en hulle familie was platgeslaan toe hulle onlangs ingelig is dat die drie vroueskenkers, onderskeidelik van die VSA, Swede en Wallis, weens siekte en persoonlike redes nie meer beskikbaar is om te skenk nie.
"Dit is 'n geweldige terugslag. Die skenkers weet nie dat die ontvanger 'n negejarige seuntjie is nie, hulle weet net dat dit 'n Suid-Afrikaanse persoon is. Ek was platgeslaan toe die beenmurgregister laat weet die skenkers is nie meer beskikbaar nie, maar my geloof is sterk en ek het vir myself gesê, as dié mense nie kan skenk nie, is dit die Here se wil en dan sou daar moontlik iets anders later in die proses skeefgeloop het," het Reynders gesê.
Sy het vertel prof. Nicolas Novitsky van die Universiteit van Kaapstad se akademiese hospitaal, wat deel vorm van die Groote Schuur-hospitaal, het die gesin ingelig dat twee behandelingsopsies beskikbaar is.
Die eerste opsie is haplio-identiese oorplanting, waar Reynders of haar man dan as skenkers vir Gidion kan optree. "Ons het nie voorheen hierdie opsie oorweeg nie omdat daar by my en Gidion se pa, Cornelis, elkeen slegs 'n 50%-moontlikheid bestaan om ooreen te stem met Gidion se beenmurg.
"Prof. Novitsky het vir ons gesê om ander familielede of vriende te laat toets sal slegs tyd mors omdat die kanse dat hulle geskikte skenkers vir Gidion sal wees te laag is, en dit sal te veel tyd in beslag neem – tyd wat ons nie het nie."
Die gesin het egter besluit om die tweede opsie, genaamd koordbloed, te kies. "Koordbloed is stamselle wat uit babas se naelstringe gewerf word wat later gebruik word vir oorplantings," verduidelik Reynders. Volgens haar moes hulle eers die voor- en nadele opweeg.
"Die voordeel is dat koordbloed onmiddellik beskikbaar is. Hoewel Suid-Afrika nie 'n koordbloedbank het nie, kan die koordbloed van oorsee gewerf word. Daar is 'n hele paar koordbloedskenkers wat geskik is om vir Gidion te skenk. Omdat dit stamselle is wat gewerf word van babas, is die risiko vir verwerping baie kleiner."
Die nadeel is dat Gidion langer in isolasie moet bly as wat beplan was met die oorspronklike beenmurgoorplanting. "Omdat dit stamselle is wat van babas gewerf word, is hulle 'dommerig', om dit so te stel, en vat dit dus langer vir dié selle om Gidion s'n te herken. Dus is die risiko vir infeksie baie hoog," verduidelik Reynders.
Die koordbloedoorplanting sal in die Kaap plaasvind, by die Universiteit van Kaapstad se akademiese hospitaal.
Reynders het gesê Gidion se liggaam produseer glad nie meer self bloedplaatjies nie. "Ons weet nog nie wanneer ons in die Kaap moet wees nie. Sodra ons prof. Novitsky se groenlig kry, moet ons af ry Kaap toe. Gidion se immuniteitstelsel is ongelukkig nie sterk genoeg om te vlieg nie en omdat sy liggaam tans glad nie self bloedplaatjies produseer nie, is die risiko vir breinbloeding te hoog."
Die stamselle word in Gidion se liggaam oorgeplant deur middel van 'n drup. "Ons moet dan ook in isolasie bly. Prof. Novitsky praat van ses maande, maar ek probeer hom druk vir vier maande."
Sy vertel Gidion se gemoedstoestand is goed in die omstandighede. "Die mannetjie is so ongeduldig, want hy wil net weet wanneer hy kan vlieg. Dit is sy grootste droom."
Reynders het gesê die gesin poog nog om geld in te samel sodat die gesin 'n inkomste het wanneer sy vir meer as vier maande nie kan werk nie. "Hy is my enigste liefielyf. Ons sit nou die hele gedoente in God se hande."
Om betrokke te raak, kan jy op Gidion's Blessed Life-Facebook-blad meer oor dié negejarige lees. Besoek ook die Fanconi anaemia-Facebook-blad, die Hope4Gidion-webwerf of die YouCaring-webwerf
Ai, Maroela Media, iemand "ly" nie aan gehoorgestremdheid nie ….. 'n persoon IS gehoorgestremd.
Ai dis so hartseer. Tannie bid vir jou seuna.
Hoe word mens getoets of jy geskik is? Ek het nie geld en is n diabeet maar as ek kan sal ek getoets wil word en sal gewillig wees vir wat ookal gedoen moet word.
Suid Afrika het n koordbloed bank, waar hoor julle daar is nie een nie. Die bank is in Midrand! Ons kinders sin is daar gebank vir die volgende 20 jaar. Omdat my seun n diabeet is hoop ons omdie tegebruik op hom.